ועדת הכספים, כנסת 18, פרוטוקול מספר 449, 2010-07-13 11:20

משה גפני: אני מתכבד לפתוח את ישיבת ועדת הכספים.

משה גפני: על סדר היום השביתה בבנק הבינלאומי הראשון, בבנק פועלי אגודת ישראל בע"מ ובבנק אוצר החייל.

אמנון כהן: המנכ"ל והיושב ראש מגיעים?

אמנון כהן: אם הם לא מגיעים, עם מי מדברים?

משה גפני: עם מי שמגיע.

שלי יחימוביץ': איפה ההנהלה?

שלי יחימוביץ': מקיימים דיון על עובדים בלי ההנהלה?

משה גפני: מי נמצא מהנהלת הבנק הבינלאומי?

יוסי לוי: יוסי לוי, ראש אגף משאבים בבנק הבינלאומי.

משה גפני: מי נמצא מהעובדים?

משה גפני: בסדר.

משה גפני: מי נמצא מבנק ישראל?

משה גפני: בסדר.

משה גפני: מבנק אוצר החייל?

משה גפני: בסדר.

קריאה: יושב ראש ועד העובדים בבנק אוצר החייל.

דן טראוב: מנהל חטיבת המשאבים.

משה גפני: מי נמצא מההסתדרות?

קריאה: הנציג בדרך.

קריאה: ציון שמע בדרך לכאן.

משה גפני: רבותיי, אני מברך אתכם על כך שבאתם, אבל אני חושב שהבנק היה צריך לשלוח דרג בכיר יותר.

משה גפני: זאת אומרת, המנכ"לית הייתה צריכה לבוא, אבל בסדר, אני מכבד את ההחלטה הזאת ואני מקיים את הדיון.

משה גפני: אין לנו סמכות.

משה גפני: לוועדת הכספים אין סמכות לקבל החלטות בעניין הזה של הסכסוך שהוא סכסוך עבודה.

משה גפני: בשבוע שעבר דיבר אתי גם עופר עיני ואני אמרתי לו שמה שאנחנו עושים, אני חושב שאין תקדים לכך שיש שביתה במערכת הבנקאית – נדמה לי 13 ימים – באופן כזה שמי שפנה אלינו זה לא הבנק ולא העובדים אלא פנו אלינו לקוחות.

קריאה: 11 ימים.

משה גפני: פנו אלינו לקוחות שנפגעים באופן מאוד מאוד חמור.

משה גפני: אני לא זוכר במערכת פגיעה כזאת שלקוחות לא יכולים לעשות פעילות בנקאית, לא יכולים להוציא כסף, ובעצם נמצאים תלויים בין שמים וארץ.

משה גפני: אלה לקוחות של הבנק, הם לקוחות רגילים, ובגלל סכסוך עבודה – שאני מכבד אותו – הלקוחות לא צריכים להיות אלו שנושאים באחריות.

משה גפני: אני גם דיברתי עם רוני חזקיהו, המפקח על הבנקים.

משה גפני: אני לא חושב שהמפקח על הבנקים יכול לעמוד כאן מנגד.

משה גפני: זה לא סכסוך עבודה רגיל.

משה גפני: יש סכסוך עבודה שבכל מקרה הוא יוצר בעיה במערכת הבנקאית, לפחות בחלקה, ואני מבקש מהכוח הציבורי שיש לנו בועדת הכספים, אני מבקש להשתמש בעניין הזה לטובת הלקוחות.

משה גפני: אני לא חושב שאנחנו צריכים לעזור להנהלת הבנקים, אני לא חושב שאנחנו צריכים לעזור לעובדים במקרה הנוכחי – אנחנו תמיד עוזרים לעובדים ואנחנו רוצים לעזור לעובדים – אבל אמרתי לעופר עיני שאנחנו לא נכנסים לגוף הסכסוך.

משה גפני: אנחנו לא נדון האם העובדים קיבלו שכר יותר ממה שמגיע להם או קיבלו פחות.

שלמה מולה: למה לא?

שלי יחימוביץ': כבר עשינו את זה.

משה גפני: כן, אבל זה לא נושא הדיון.

שלמה מולה: למה לא?

שלמה מולה: מסקרן אותי לדעת.

משה גפני: כל אחד יכול לומר את דעתו.

משה גפני: אני אמרתי את דעתי.

שלי יחימוביץ': על מה הדיון כעת?

רונית תירוש: אתה יודע מה השכר שלהם?

משה גפני: אמרתי, אני ביקשתי את הדיון הזה בגלל שהלקוחות נפגעים.

שלי יחימוביץ': גפני, אני ממש מתקוממת על הדבר הזה.

משה גפני: בסדר.

שלי יחימוביץ': אנחנו נציגי ציבור והציבור הוא גם העובדים.

פניה קירשנבאום: פועלות ניקיון ומוסדות הקרטל.

שלי יחימוביץ': לא. אי אפשר.

שלי יחימוביץ': זה ממש לא בסדר.

שלי יחימוביץ': זה לא מתאים לך.

משה גפני: את לא מקשיבה למה שאני אומר.

משה גפני: אמרתי שנושא הדיון הזה הוא הציבור, הלקוחות.

שלי יחימוביץ': אני לא מוכנה לזה.

משה גפני: את לא שומעת אותי עד הסוף.

שלי יחימוביץ': למה יש סכסוך עבודה?

שלי יחימוביץ': כי העובדים נפגעים.

משה גפני: שלי, את לא מקשיבה לי עד הסוף.

רונית תירוש: זה נשמע כמו ביוון, שמקבלים משכורת 13, 14 ו-15 והם גם ישבתו כל הזמן.

שלי יחימוביץ': אתה לא יכול לקיים דיון על סכסוך עבודה ולדבר רק על הלקוחות.

משה גפני: אני יכול.

שלי יחימוביץ': אף פעם לא עשינו את זה.

משה גפני: את לא נותנת לי להשלים משפט.

שלמה מולה: אתה אומר שהלקוחות פונים אליך.

שלמה מולה: אני רוצה לדעת כמה לקוחות פנו אליך מהביטוח הלאומי כשאתה מקיים דיון.

שלמה מולה: בוא נקיים דיון אמיתי.

שלמה מולה: לא צריך לקחת חצי מהדיון.

משה גפני: לא חשבתי שאני אסתבך כבר בתחילת הישיבה.

משה גפני: שלמה, אני יכול לדבר בוועדה הזאת ולומר משהו?

שלמה מולה: כן.

אמנון כהן: אדוני היושב ראש, אתה דיברת כמו שצריך.

משה גפני: אנחנו קיימנו כמה דיונים מהסוג הזה.

משה גפני: אנחנו קיימנו דיונים על עובדים ודאגנו לעובדים, וגם היום איכפת לי העובדים.

משה גפני: אגב, אני משתכנע יותר ויותר מהנושא של העובדים, יותר מאשר הנושא של ההנהלה ולא מדובר על משכורת 14 ו-15 כמו שהציגו לי בהתחלה.

משה גפני: לא זה הנושא.

משה גפני: אנחנו קיימנו דיונים על כמה סכסוכים שלא היה בסמכותנו, ואנחנו הבאנו את זה לפשרה על מנת שהשביתה תסתיים.

משה גפני: לשם אני רוצה להגיע.

משה גפני: אני לא יכול עכשיו לדון האם העובדים מקבלים משכורת 13 ו-14 ו-15, או שהעובדים מקבלים השלמה, כמו שראיתי בתלושי שכר, לשכר מינימום.

משה גפני: אני לא הולך לקיים את הדיון הזה.

משה גפני: אתם יכולים להעלות את זה, אבל אם כן, אנחנו באים במקום ההסתדרות במקרה הזה או באים במקום בית הדין הארצי לעבודה.

משה גפני: אני רוצה להגיע למסקנה שהשביתה תסתיים היום ושתהיה בוררות שהיא תהיה חובה גם על ההנהלה.

משה גפני: לזה  אני רוצה להגיע.

משה גפני: אני לא יודע אם אני יכול להגיע לזה אבל אני מנסה.

משה גפני: אני רוצה שהשביתה תסתיים ושהעובדים לא ייפגעו.

שלי יחימוביץ': אני אוכל לקבל רשות דיבור?

משה גפני: בטח שתקבלי.

משה גפני: זאת הוועדה הכי פלורליסטית שקיימת בכנסת.

חיים אורון: אמרת לעופר עיני שאתה הולך להעביר כאן החלטה על בוררות מחייבת?

משה גפני: אני לא אמרתי לעופר עיני מה אני הולך לעשות.

משה גפני: חבר הכנסת אמנון כהן ואחריו חבר הכנסת שלמה מולה.

אמנון כהן: תודה אדוני היושב ראש.

אמנון כהן: אני מחזק את ידיך בקיום הדיון.

אמנון כהן: גם אלי התקשרו לקוחות רבים של הבנק, לקוחות שלא יכולים להוציא את הכסף עבורו עבדו, לקוחות שהיו צריכים לקבל את שכרם ולא יכולים להוציא את הכסף.

אמנון כהן: היו לקוחות שהתקשרו ואמרו שהם הולכים ללוות כסף כי הם לא יכולים לקבל את השירות.

אמנון כהן: אני מדבר כאן בשם האנשים האלה, בשם ציבור הלקוחות שהוא שבוי של הבנק ולא מקבל את השירות אותו הוא אמור לקבל.

אמנון כהן: אני חושב אדוני היושב ראש, גם לפי הנוכחות שאתה רואה כאן, הנציגים ששלחו הבנקים, הם מזלזלים גם בכנסת וגם בלקוחות.

אמנון כהן: זה שהם לא עושים את ההסדר עם העובדים, בגלל זה הלקוחות נפגעים.

אמנון כהן: יש כאן יהירות אדוני היושב ראש של הבעלים, של היושב ראש ושל המנכ"ל.

אמנון כהן: המנכ"לית הייתה חייבת להיות כאן היום בדיון הזה.

אמנון כהן: לא רק שהיא לא עונה לעובדים, אלא היא גם לא עונה לחברי הכנסת.

אמנון כהן: היו אלי פניות של אזרחים ואני פניתי מספר רב של פעמים, אבל לא עונים לחברי כנסת אלא אחרי שבוע עוזר חמישי מתקשר ושואל מה רציתי.

אמנון כהן: אני צריך משהו בשבילי?

אמנון כהן: אני פונה בעקבות פניות הציבור.

אמנון כהן: זאת ההתייחסות.

אמנון כהן: אם זאת ההתייחסות לחברי כנסת, תאר לך מה ההתייחסות ללקוח הפשוט שרוצה לדבר עם מנהל בנק.

אמנון כהן: היהירות הזאת, זאת הבעיה.

אמנון כהן: לכן לא יושבים עם העובדים אלא מביאים את הדרג הזוטר.

אמנון כהן: אנחנו צריכים לקבל החלטות.

אמנון כהן: הם צריכים לשבת ולקבל הכרעות.

אמנון כהן: יש כאן זלזול.

אמנון כהן: לבעלים לא איכפת כי יש לו עוד כמה עסקים, המנכ"ל והיושב ראש חייבים להביא תשואות נאות, גם כדי לשפר את שכרם וגם כדי לרצות את הבעלים, ולא איכפת להם מהעובדים ומהלקוחות.

אמנון כהן: זה המצב.

אמנון כהן: לכן כאן אנחנו צריכים להתערב ולגרום לכך שהסכסוך יסתיים במהרה לטובת הלקוחות.

אמנון כהן: אם לא, הלקוחות חכמים והם יעברו לבנק אחר.

אמנון כהן: אני אומר לפיקוח על הבנקים שהלקוחות כאן שבויים וסובלים.

אמנון כהן: קבלו הכרעה אתם.

אמנון כהן: לא מזמן החלפתם יושב ראש בנק.

אמנון כהן: קבלו הכרעה ותזהירו.

אמנון כהן: למה הלקוחות צריכים להיות שבויים בידי הבנק?

אמנון כהן: מה זה הדבר הזה?

אמנון כהן: אני מבקש להיכנס כאן לעובי הקורה ולהוציא הנחיות בסמכויות שיש לכם.

שלמה מולה: אדוני היושב ראש, אני רוצה לומר לך תודה על שאתה מקיים את הדיון.

שלמה מולה: אני לא חושב שהדיון צריך להתקיים בגלל הפנייה של הלקוחות אלא אני חושב שהוא צריך להתקיים בגלל העובדים.

שלמה מולה: אני רוצה לומר לך שבלי העובדים אין בנק.

שלמה מולה: הבנק לא יכול להרוויח בלי העובדים.

שלמה מולה: בלי העובדים המנכ"לית או המנכ"ל לא יכול להרוויח שמונה מיליון שקלים, חמישה מיליון שקלים לשנה.

שלמה מולה: בבדיקות שאני עשיתי, בין 700 ל-800 עובדים מקבלים השלמת שכר.

משה גפני: נכון.

שלמה מולה: אתם לא רוצים שהעובדים יתאגדו?

שלמה מולה: ההתאגדות היא זכות יסוד בסיסית לאנשים שקמים ב-8 בבוקר וחוזרים הביתה אחר הצהרים.

שלמה מולה: אתם רוצים גם לקחת מהם את הזכות הזאת?

שלמה מולה: אני אפילו לא מבין את ההגיון.

משה גפני: יש כאלה שקמים ב-7.

שלמה מולה: אני רוצה לומר לך שאני בעד הלקוחות.

שלמה מולה: נכון, הלקוחות צריכים לקבל שירות אבל קודם כל האחריות על הלקוחות היא על הנהלת הבנק.

שלמה מולה: הנהלת הבנק חייבת לשבת עם העובדים ולפתור את הבעיה.

שלמה מולה: אני לא חושב שכנסת ישראל צריכה עכשיו לשבת ולקיים דיונים שצריכים להתקיים בין ההנהלה לעובדים ולהגיע לפתרון.

שלמה מולה: אני חושב שההנהלה צריכה לשבת עם העובדים ולמצוא את הפשרה.

שלמה מולה: אני לא מאמין שיש עובד אחד שקם בבוקר ורוצה לשבת בבית.

שלמה מולה: אני לא מאמין לזה.

שלמה מולה: אני לא מאמין שיש עובד כזה במקום עבודה כלשהו.

שלמה מולה: העובדים רוצים להביא פרנסה הביתה.

שלמה מולה: אם זאת הגישה, לפי דעתי מה שצריך לעשות זה לקרוא להנהלת הבנק לשבת עם העובדים, להגיע לעמק השווה, להגיע לכל פתרון אליו יגיעו.

שלמה מולה: לכן אני חושב שזכות ההתאגדות היא זכות יסוד.

שלמה מולה: האמת היא שיש בישראל כאלה שהיו רוצים שלא תהיה קיימת זכות ההתאגדות והיו רוצים לנהל את המדינה בלי ועד עובדים, בלי הסתדרות ובלי התאגדות כאשר כל יום וחצי אפשר להחליף עובדים.

שלמה מולה: אפשר לנשל את העובדים, לפגוע בהם, ואפילו כאשר העובדים מתאגדים והולכים לבית המשפט, שואלים מה פתאום הם שובתים.

שלמה מולה: אפילו בית המשפט אומר: רבותיי, ההתאגדות ושביתה, היא שביתה חוקית.

שלמה מולה: אם השביתה היא חוקית, אני חושב שהנהלת הבנק צריכה לשבת עם העובדים ולפתור את הבעיה.

שלמה מולה: אני לא חושב שהשביתה צריכה להימשך מעבר למה שהיא צריכה להימשך, אבל ריבונו של עולם, אני באמת חושב, כאשר אתה רואה נתונים שמראים 700-800 עובדים שמקבלים השלמת הכנסה, אתה שואל את עצמך באיזה מדינה אנחנו נמצאים.

שלמה מולה: אני רוצה לומר משהו מאוד פוליטי.

שלמה מולה: אני יודע שכל התפיסה הזאת של לא להגביל את שכר הבכירים, לא להתערב בשכר הזה, זאת התפיסה הקפיטליסטית שרוצה לרמוס ולמצוץ את העובדים ולא לתת להם את התחושה שהם שייכים.

שלמה מולה: אז אתה שואל את עצמך למה יש פערים חברתיים כפי שקיימים, ואז שולחים את יעקב נאמן שמכבס את הכביסה המלוכלכת ואומרים לו  שישב אתנו ושיסדר לנו את סידור העבודה.

משה גפני: חברת הכנסת שלי יחימוביץ.

שלי יחימוביץ': מה יש לי עוד לומר?

שלי יחימוביץ': מה נשאר לי?

משה גפני: שלמה, תודה, היית בסדר גמור.

שלמה מולה: לפחות קיבלתי ציון מיושב ראש ועדת הכספים.

שלמה מולה: זה גם משהו.

שלי יחימוביץ': אדוני היושב ראש, קודם כל, אני מסכימה אתך שאנחנו לא בוררים בסכסוכי עבודה.

שלי יחימוביץ': יתרה מזה, גם היו מקרים שהגיעו לכאן סכסוכי עבודה ואתה רצית למנות חברי כנסת שיהיו מעין בוררים, ואני סירבתי.

משה גפני: נכון.

שלי יחימוביץ': כי אמרתי שזה לא התפקיד שלנו כחברי כנסת.

שלי יחימוביץ': לשם כך יש ועדים, לשם כך יש ארגונים יציגים, לשם כך יש את ההסתדרות והם אלה שצריכים לעשות את זה.

שלי יחימוביץ': זה לא התפקיד שלנו כמחוקקים.

שלי יחימוביץ': מכיוון שהעניין הזה כבר התגלגל לפתחנו, להציג את הכותרת של הדיון כעיסוק בסבלם של הלקוחות, זה חוטא לעניין כיוון שזאת המהות של השביתה.

שלי יחימוביץ': זכות השביתה היא כלי ראשון ואולי יחיד בידיהם של העובדים לעמוד על הזכויות שלהם.

משה גפני: אין ויכוח.

שלי יחימוביץ': הכלי זה מעוגן בחקיקה, הכלי זה מעוגן באמנות בין לאומיות, ולכלי הזה לא הייתה משמעות אלמלא בסופו של יום היה כוח לשביתה, וכן, הוא היה גורם סבל לציבור מסוים.

שלי יחימוביץ': זה נכון.

שלי יחימוביץ': אנחנו כחברי כנסת מייצגים את הציבור והשאלה מהו הציבור.

שלי יחימוביץ': הציבור זה צרכנים?

שלי יחימוביץ': או האם הציבור או גם העובדים?

שלי יחימוביץ': רוב האנשים שאנחנו מגוננים עליהם כציבור, בסופו של יום הם גם עובדים ואנחנו נדרשים לגונן על הזכויות שלהם כעובדים.

שלי יחימוביץ': אם אנחנו לא נגונן על הזכויות הבסיסיות שלהם כעובדים, הם גם לא יהיו צרכנים כי לא יהיה להם כסף לקנות.

שלי יחימוביץ': אז בואו נעמיד את הדברים בפרופורציות.

שלי יחימוביץ': בעיניי לפחות, התפקיד שלנו הוא לדאוג בראש ובראשונה לציבור ולכן בראש ובראשונה לזכויות העובדים, כדי שהם יהיו ציבור שיוכל לפרנס את משפחותיו בכבוד.

שלי יחימוביץ': קיבלתי תלושי משכורת של העובדים בשני הבנקים.

משה גפני: גם אני.

שלי יחימוביץ': גם של אנשים שלא מקבלים השלמת הכנסה.

שלי יחימוביץ': גם של בחור שעובד הרבה שנים ומרוויח 4,600 שקלים בחודש והוא לא מקבל השלמת הכנסה.

שלי יחימוביץ': זאת משכורת שמנה?

שלי יחימוביץ': חזירית?

שלי יחימוביץ': 15-16?

שלי יחימוביץ': אלה אנשים שבקושי מפרנסים את משפחותיהם.

שלי יחימוביץ': עם משכורת של 4,600 שקלים בחודש אתה לא יכול לשלם משכנתא ולכלכל משפחה בכבוד.

שלי יחימוביץ': אין דבר כזה.

שלי יחימוביץ': מה העובדים האלה מבקשים?

שלי יחימוביץ': הם מבקשים שישבו וידברו אתם.

שלי יחימוביץ': הם עברו כל מיני תמורות, גם מבניות בבנק, שינויים של מחשוב שדרשו מהם יתר שעות עבודה, שהטילו עליהם עומס יותר גדול.

שלי יחימוביץ': הם לא ביקשו כלום.

שלי יחימוביץ': עכשיו הם מבקשים לעמוד על זכויותיהם ושידברו אתם, ואתה יודע מה?

שלי יחימוביץ': רוצים לשבור אותם.

שלי יחימוביץ': אנחנו לא צריכים לתת לזה יד.

שלי יחימוביץ': ההנהלה צריכה לשבת אתם על הדרג הבכיר ביותר שלה ולא דרג ביניים ולסגור אתם עניין.

שלי יחימוביץ': היא צריכה לשבת אתם למשא ומתן רציני עד שיצא עשן לבן והם יגיעו להסכמות.

שלי יחימוביץ': זה לא התפקיד שלנו להתערב, אבל התפקיד שלנו הוא לקרוא להנהלה לשבת עם העובדים ולא להסתפק בכל מיני מכתבים ציניים כאלה שהם שלחו לעובדים בנוסח של "נשמח לשבת אתכם עד שזה וזה" ובסוף בפועל לא לשבת אתם אלא לשלוח אליהם דרג זוטר שלא יכול בכלל להגיע אתם להסכמות.

שלי יחימוביץ': שישבו אתם האנשים שמסוגלים להגיע גם להסכמות אמיתיות ולעמוד מאחורי ההסכמות האלה.

פניה קירשנבאום: מה זה דרג זוטר?

פניה קירשנבאום: איזה דרג זוטר?

שלי יחימוביץ': אני לא רוצה להיכנס לזה.

משה גפני: לא, זה לא דרג זוטר, אבל זה לא הדרג הבכיר ביותר.

שלי יחימוביץ': אני רוצה שמי שיחתום אתם על ההסכמים ויגיע אתם להסכמות גם בעל פה בטרם חתימה, יהיה מי שמסוגל לעמוד מאחורי ההסכמות האלה ולממש אותן.

שלי יחימוביץ': אז גם אנחנו נביא מזור לסבלם של הלקוחות שכמובן מעניינים אותנו מאוד.

שלי יחימוביץ': כרגע סבלם של הלקוחות נובע מההתנכרות של ההנהלה לזכויות של העובדים.

משה גפני: מכיוון שאני לא חולק על הדברים שלך, אני חוזר על מה שאמרתי בתחילת הישיבה.

משה גפני: אני לא זוכר מקרה שאנחנו קיימנו דיון בוועדה על שביתה בין עובדים לבין הנהלה.

משה גפני: לא זוכר שהיה דבר כזה.

משה גפני: אנחנו דנו על נושאים שהיו להם השלכות כלכליות והם כן נוגעים לוועדת הכספים, ואז נכנסנו לתוך סכסוך וזה אחד המקרים שאת זוכרת ואני רציתי להיכנס ממש לתוכו.

משה גפני: גם  כאשר היה הסכסוך בין כימיקלים לישראל עם חיפה כימיקלים, נכנסנו לפשרה שם והצלחנו בפשרה הזאת.

משה גפני: אותו דבר מה שהיה עם האוניברסיטה הפתוחה.

משה גפני: אבל נכנסנו לעניין לא דרך שביתה, בגלל שאז ההסתדרות יכולה לבוא אלינו בטענות למה אנחנו נכנסים לזה.

משה גפני: אנחנו נכנסים לזה מכיוון שהבנקאות כולה נמצאת בוועדת הכספים, הנושא הזה של הלקוחות הוא נושא שוועדת הכספים צריכה לדון עליו.

משה גפני: אני מסכים עם כל מה שאמרת, אבל אני רוצה להגיע לזה בדרך המלך ואני עומד ללכת לעניין הזה בתקיפות הכי גדולה מבלי לפגוע בעובדים וההנהלה צריכה לעשות את מה שהיא צריכה לעשות.

משה גפני: אנחנו נדרוש להפסיק את השביתה.

משה גפני: להגיע לבוררות ושהבוררות הזאת תהיה גם כלפי העובדים.

משה גפני: לפי דעתי ההנהלה מתעלמת מהעניין,  אבל יש זמן.

שלמה מולה: למה אתה אומר בהסכמה?

שלמה מולה: למה בוררות?

משה גפני: לא אמרתי.

משה גפני: אני חוזר בי מהמשפט האחרון.

משה גפני: חברת הכנסת רונית תירוש ואחריה אני רוצה לשמוע את נציגי הנהלת הבנקים.

שלי יחימוביץ': גם ועדי העובדים.

משה גפני: ודאי.

משה גפני: נראה לך שהפסקתי לדאוג לעובדים?

שלי יחימוביץ': חס וחלילה.

רונית תירוש: אדוני היושב ראש, אני לא מבינה את מהות הדיון.

רונית תירוש: ברצינות.

משה גפני: הסברתי כמיטב הבנתי.

רונית תירוש: ניסית להסביר שאנחנו לא מתערבים, אבל אנחנו כאן ושבים ודנים וכן מתערבים.

רונית תירוש: אני לא קיבלתי תלושים ולא דיברתי עם עובדים אבל אני קוראת כאן שני מסמכים שרצים כאן בדיונים.

רונית תירוש: האחד מצטט את נחמיה שטרסלר – לא שהוא הגורו בשבילי לצורך העניין  - שהוא בכלל מדבר על כך שאין להם על מה להתלונן וכולי, ואני לא אצטט אותו.

רונית תירוש: יש כאן את המסמך של ארגון עובדי הבנק עצמו ואני רוצה להסתמך עליו.

רונית תירוש: אגב, אני מקדימה ואומרת שזכות השביתה עומדת לכל אחד במדינה דמוקרטית ואני לא מתווכחת על זה.

רונית תירוש: הטיעון המשכנע שנתן חברי חבר הכנסת מולה הוא נכון לכל דיון בנושא שביתה ולאו דווקא בהקשר הזה.

רונית תירוש: גם ברל כצנלסון, גם מורשת בגין, גם ז'בוטינסקי, כולם בוודאי היו בעד זכות השביתה.

רונית תירוש: אני מנסה לקרוא את הדברים שלהם ועל מה הם בכלל מדברים.

רונית תירוש: הם מדברים על כך שההנהלה מחייבת את העובדים לעמוד במכסות מכירה של מוצרים בנקאיים שונים כאשר המכסות אינן ריאליות.

רונית תירוש: זה מאפשר להנהלה לעקוב אחר כל עובד, אחר עמידתו במטלות השיווק שהוטלו עליו תוך הפעלת לחץ אישי.

רונית תירוש: לכן אי אפשר לצאת לשירותים.

רונית תירוש: אגב, יש חוק בנושא השירותים.

רונית תירוש: אי אפשר לאכול.

רונית תירוש: ממש רחמנות.

רונית תירוש: יותר מזה, מופצות רשימות בתפוצה ארצית ובהן פירוט שמות היועצים והעובדים והמקום שהם תפסו בטבלת השיווק ועוד ועוד ועוד.

רונית תירוש: בסוף הם מסיימים ואומרים שאין לנו דרישות מקדמיות ואנחנו באים בתום לב.

רונית תירוש: אני עמדתי פעם בראש ארגון, לא פרטי אבל ממלכתי, משרד החינוך.

רונית תירוש: ככל שניסינו לתת שקיפות לביצועים, כולל דיונים על שכר דיפרנציאלי על פי מדד של הישגים שמגיעים, עם הגדרה של קריטריונים שצריכים לעמוד בהם, נתקלנו בהתנגדות.

רונית תירוש: זה דבר שהוא ב-DNA של בן אדם באשר הוא.

רונית תירוש: יותר נוח לעבוד בסביבה שהיא פחות בודקת אותך, אבל מה לעשות, במגזר העסקי בוודאי ובוודאי השיטות הן קצת שונות מאשר במגזר הממלכתי בזה שהם באמת מודדים דברים ויש תחרות.

רונית תירוש: כדי  לעמוד בתחרות צריך להעמיד איזשהו רף ולהגדיר אותו ולוודא בכלים כאלה ואחרים שאכן העובדים עומדים ברף.

רונית תירוש: יכול להיות שזאת תוספת עבודה, אבל אני לא יודעת.

רונית תירוש: גם בלי זה אני חושבת שהם נדרשים לעשות את זה כי ככל שהבנק מצליח, אני מקווה שהם גם זוכים.

רונית תירוש: אני באמת חושבת שזה עניין ניהולי בלבד של מוסד עסקי בלבד, פרטי או לא פרטי, זה לא משנה כרגע, ואני חושבת שההתערבות שלנו כאן היא לא נכונה.

רונית תירוש: אני כן הייתי מקיימת דיון מהצד של הצרכנים.

רונית תירוש: אנחנו כנבחרי ציבור כן צריכים לדאוג לצרכנים.

רונית תירוש: אני כן זוכרת את הדיונים הרבים שדנו בשביתה שהייתה של האוניברסיטה הפתוחה כי הסטודנטים כצרכנים שרוצים לקבל מידע, תארים וכולי ולצאת אחר כך לשוק, הם נפגעו מזה שההנהלה שם עושה את מה שהיא עושה.

רונית תירוש: לכן אני אומרת שאם יש מקום לדיון כזה, זה כן מנקודת מבט של הצרכנים שנפגעים מעיצומים, משביתות וכולי.

משה גפני: תודה רבה.

משה גפני: יוסי לוי, סמנכ"ל הבנק הבינלאומי, ראש חטיבת משאבי אנוש.

יוסי לוי: אחראי גם על משאבי אנוש.

יוסי לוי: אדוני היושב ראש,  אין ספק שרחשי הציבור מאוד קרובים להנהלת הבנק הבינלאומי  ואנחנו מאוד מודאגים ודואגים לכלל הלקוחות שלנו.

יוסי לוי: אנחנו מנסים ככל האפשר – ואולי בהמשך אני אפרט – למזער את הנזק שנגרם ללקוחות.

יוסי לוי: אני אתייחס בקצרה לגבי המשא ומתן ואחר כך אני ארחיב.

יוסי לוי: אנחנו ניסינו בדרכים שונות ומשונות לפתור את הסכסוך שפרץ אצלנו בבנק, בין השאר – ואולי לזה כיוונו דבריך – הצענו גם לעובדים אפשרות של גישור, שיבוא מגשר ויגשר בין הפערים ובין הדרישות שיש לעובדים לבין הדרישות שיש להנהלה.

יוסי לוי: אני אתן רקע.

יוסי לוי: הבנק הבינלאומי, כפי שאתם יודעים, הוא הבנק החמישי בגודלו במדינה.

משה גפני: סליחה.

משה גפני: אתם הצעתם מגשר?

נחום פינברג: הם הציעו גישור ואנחנו הסכמנו.

יוסי לוי: נמצא אתי עורך דין פינברג שהוא היועץ המשפטי.

משה גפני: רגע, מעורכי דין אני נבהל.

משה גפני: אתם הצעתם גישור?

נחום פינברג: הם הציעו ואנחנו הסכמנו.

משה גפני: אני שואל אותו.

משה גפני: תכף אני אגיע אליך.

משה גפני: אתם הצעתם גישור?

רונית תירוש: מי זה הם?

יוסי לוי: אנחנו מציעים גישור.

משה גפני: הם, זאת הנהלת הבנק.

משה גפני: הנהלת הבנק הבינלאומי.

משה גפני: אתם הצעתם גישור.

משה גפני: הצעתם שם של מגשר?

יוסי לוי: לא. אמרנו שיהיה מגשר מוסכם.

יוסי לוי: אנחנו מוכנים שיהיה שופט בית המשפט העליון.

יוסי לוי: העובדים מסרבים.

משה גפני: מי זה יושב ראש ועד העובדים?

יונה גולדשלגר: אני יושב ראש ועד  המנהלים.

יצחק נעמן: ואני יושב ראש ועד עובדי בנק אוצר החייל.

משה גפני: איפה חנוך לבנה?

חנוך לבנה: כאן.

שלי יחימוביץ': המנהלים גם הם עובדים.

משה גפני: כן.

משה גפני: חנוך לבנה, הנהלת הבנק הציעה לכם מגשר?

חנוך לבנה: לא.

יוסי לוי: אתמול בישיבה במפורש דיברתי על נושא של גישור והם אמרו שהם לא מוכנים.

משה גפני: למה אתם לא מסכימים?

משה גפני: אתם מסכימים למגשר?

חנוך לבנה: לא. אנחנו רוצים שידונו אתנו.

חנוך לבנה: אנחנו רוצים שישבו וידברו אתנו.

משה גפני: הוא אמר שהם הציעו מגשר ואתה אמרת לא, שהם לא הציעו, אבל הם כן הציעו.

משה גפני: אתם לא מסכימים לזה.

משה גפני: אני מכבד את ההחלטה שלכם אבל אתם מסכימים או לא מסכימים למגשר?

חנוך לבנה: אנחנו לא מעונינים במגשר.

חנוך לבנה: אנחנו רוצים שידברו אתנו.

חנוך לבנה: לא מדברים אתנו.

חנוך לבנה: לדבר זה לומר מגשר?

רונית תירוש: כן.

חנוך לבנה: לא מדברים תשעה חודשים.

משה גפני: הבנתי.

משה גפני: יוסי לוי עכשיו ברשות דיבור.

משה גפני: תמשיך.

משה גפני: רק רציתי לברר את הנקודה הזאת והבנתי אותה.

גאלב מג'אדלה: ועד העובדים נבחר כדי לנהל משא ומתן ולא כדי שיהיה מגשר.

גאלב מג'אדלה: הוועד קיבל את אמון העובדים.

משה גפני: אני ביקשתי רק לברר את העובדות.

משה גפני: זה הכל.

משה גפני: רציתי לדעת אם הבנק משקר או לא משקר.

גאלב מג'אדלה: זה לא פוגע בזכותם זה שהם לא הסכימו למגשר.

משה גפני: אין ויכוח.

שלמה מולה: דע לך שגישור כדאי כאשר אתה רוצה לדחות את זה.

חנוך לבנה: בוודאי, לעוד חצי שנה, לעוד שנה, לעוד שנתיים.

שלמה מולה: בדיוק.

רונית תירוש: בואו נתחום להם את זה בזמן.

גאלב מג'אדלה: מגשר עולה כסף.

גאלב מג'אדלה: זה עורך דין דגול.

משה גפני: מר לוי ברשות דיבור.

שלי יחימוביץ': נעבוד עם מגשרים.

שלי יחימוביץ': רעיון מעולה.

שלי יחימוביץ': יהיה גם סידור לשופטים בדימוס.

משה גפני: מר לוי, תמשיך.

יוסי לוי: בדיון עלה נושא שכר העובדים ושכר מינימום ואני רוצה להבהיר כמה דברים.

יוסי לוי: ראשית, השכר של העובדים בבנק הבינלאומי הוא צמוד יותר משלושים שנים לשכר של העובדים בבנק לאומי וכולכם יודעים שהוא בנק הרבה יותר גדול מהבנק הבינלאומי והוא בנק הרבה יותר רווחי מהבנק הבינלאומי.

יוסי לוי: יחד עם זאת, העובדים בבנק הבינלאומי מקבלים את כל הטבות השכר שיש בבנק לאומי, צמודים אליו במלואו, וכל שיעור גידול שיש בבנק לאומי, באופן אוטומטי מתורגמים לגידול בשכר בבנק הבינלאומי, בין אם זה בשכר, שזה בערך 5,8 אחוזים בשנים האחרונים, ובין אם זה בתוספות נלוות כמו נופש, קייטנות, אוניברסיטה לילדים וכולי.

יוסי לוי: מעבר לזה, לגבי הנושא של שכר מינימום, נושא שעלה כאן קודם.

יוסי לוי: זה לא שיש בבנק  הבינלאומי עובדים שמקבלים שכר מינימום אלא על פי הסכם שיש בין הנהלת הבנק הבינלאומי לעובדים, עובדים שהשכר שלהם בטבלת השכר הבסיסית נמוך משכר מינימום, הבנק משלים לשכר המינימום, אבל תוספות השכר שיש מעבר לזה, בין אם זאת תוספת של פיצול, תוספת רכב, כל ההחזקות הללו, בסופו של דבר – אני מוכן לבדוק ואני לא רוצה לומר שאין אף עובד – לדעתי אם יש עובדים שמקבלים שכר מינימום, אלה בודדים לחלוטין.

יוסי לוי: רוב העובדים בבנק הבינלאומי, השכר שלהם הוא מעל ומעבר לרמת מינימום.

שלי יחימוביץ': בוא נקבל את זה כנוסחה.

שלי יחימוביץ': נגיד שזאת נקודת המוצא ואין שכר מינימום.

יוסי לוי: בסדר.

שלי יחימוביץ': אגב, שכר מינימום, כשמו כן הוא, שכר מינימום שחייבים לשלם אותו.

רונית תירוש: הדיון כאן הוא לא על שכר מינימום.

משה גפני: אני מבקש לא להפריע.

משה גפני: אני רוצה שהדיון לא יהיה ארוך אלא יהיה תכליתי.

יוסי לוי: אני רוצה להסביר לגבי המהות.

יוסי לוי: הבנק הבינלאומי בשנים האחרונות, על מנת לשפר את הכושר התחרותי שלו – ואני מניח שתחרות זה דבר שחקוק גם על ליבם של חברי הכנסת – קנה מספר בנקים על מנת להגדיל את הכושר התחרותי וגם כדי להגדיל את היציבות הפיננסית שלו ולפזר את הסיכונים שלו.

יוסי לוי: כפי שאתם יודעים, בשנתיים האחרונות היו משברים די עמוקים בבנקאות העולמית ובבנקאות בארץ, והבנק הבינלאומי צלח אותם בצורה איתנה והוא נמצא ביחסים פיננסים איתנים ביותר במערכת.

יוסי לוי: יחד עם זאת, כדי לשמר וכדי להסתכל על העתיד, הבנק הבינלאומי צריך לבדוק גם יעילות תפעולית.

יוסי לוי: אם הבנק לא יהיה יעיל תפעולית, היציבות שלו תהיה בסכנה, היכולת התחרותית שלו תיפגע, וכתוצאה מזה גם ייפגעו הלקוחות שלו.

שלי יחימוביץ': גם העובדים.

משה גפני: מה ההצעה שלכם?

יוסי לוי: אני חוזר ואומר שיש נקודות מחלוקת בינינו לבין העובדים.

משה גפני: מה ההצעה שלכם מרגע זה ואילך?

משה גפני: אתם מוכנים בדרג הבכיר ביותר של הבנק לשבת עם הדרג הבכיר ביותר של נציגות העובדים?

משה גפני: נניח יושב ראש הבנק ישב עם עופר עיני עד שיצא עשן לבן?

משה גפני: אתם מוכנים לזה?

יוסי לוי: אני מציע שעורך דין פינברג יתייחס.

משה גפני: לא. עם כל הכבוד, לא.

משה גפני: זה לא בית משפט כאן.

משה גפני: אני אאפשר לך לדבר אבל לא עכשיו.

משה גפני: עכשיו אנחנו נמצאים באופרה אחרת לגמרי.

משה גפני: הקדמתי ואמרתי שלוועדה אין סמכות להתערב בסכסוך הזה.

משה גפני: אין לנו סמכות.

משה גפני: אין לנו סמכות אבל יש לנו שיניים.

משה גפני: אני מבקש שתענה.

יוסי לוי: אני אענה, ברצון.

משה גפני: כל הזמן אתם לא מדברים במישרין.

משה גפני: דברו איש אל רעהו.

יוסי לוי: אני אענה ואני אסביר.

משה גפני: אתם מוכנים לשבת בדרג הבכיר ביותר?

יוסי לוי: ראשית, כבר ניהלתי מספר רב של משאים ומתנים עם העובדים ובהצלחה.

יוסי לוי: כאשר המשאים והמתנים מגיעים לשלב בו צריך גם את התערבות של דרג יותר בכיר, לא היססנו לעשות זאת.

יוסי לוי: כאשר ראינו שהתקרבו העמדות ואפשר לדבר גם בדרג יותר בכיר, או צריך לדבר בדרג יותר בכיר, עשינו את זה.

יוסי לוי: אתמול התקיים דיון בנוכחות יושב ראש הבנק ביחד עם מנכ"ל הבנק עם העובדים.

יוסי לוי: הדיון הזה לא צלח.

יוסי לוי: אחרי כן אני קיימתי דיון עם העובדים.

יוסי לוי: העובדים טוענים שבמשך חודשים רבים לא מנהלים אתם משא ומתן אבל ההפך הוא הנכון.

שלי יחימוביץ': אגב, למה אתה קורא לזה דיון ולא משא ומתן?

שלי יחימוביץ': זה בכוונה?

יוסי לוי: לא. אני אומר שהתקיימו משאים ומתנים.

שלי יחימוביץ': אתמול זה היה משא ומתן?

קריאה: לא. חד משמעית לא.

שלי יחימוביץ': לא סתם הוא אומר דיון.

שלי יחימוביץ': הוא נזהר מלומר שהם קיימו משא ומתן.

יוסי לוי: אני אסביר.

משה גפני: מה קיימתם?

יוסי לוי: אני בשם הבנק מקיים במשך תשעה חודשים או מספר חודשים רב משאים ומתנים עם שני הוועדים, כולל עם ההסתדרות.

משה גפני: אתה אומר שאתמול זה לא צלח ואחרי כן אתה ישבת אתם וניהלת משא ומתן עם העובדים.

יוסי לוי: כן.

יוסי לוי: בסופו של דבר העלו העובדים את רוב הנקודות שהם העלו, ושוב אני חוזר ואומר שיש לנו חילוקי דעות.

יוסי לוי: לכן חזרתי והצעתי אתמול שניקח את חילוקי הדעות הללו למגשר שיגשר על הפערים בין הצדדים.

יוסי לוי: העובדים מסרבים.

משה גפני: תודה רבה.

משה גפני: אני מבקש מסמנכ"ל בנק פועלי אגודת ישראל,  דוד הורביץ.

דוד הורביץ: צהרים טובים.

דוד הורביץ: העובדים של בנק פועלי אגודת ישראל לפני מספר שנים התאגדו ביחד עם הוועד של פקידי הבנק הבינלאומי ולכן כל רמת הניהול של המשא ומתן נעשית ברמת הבנק הבינלאומי ולא ברמת  הנהלת בנק פועלי אגודת ישראל.

משה גפני: ואתם כהנהלה, מה המעמד שלכם?

משה גפני: אתם יכולים לנהל משא ומתן עם העובדים שלכם?

משה גפני: כמה עובדים יש לכם?

דוד הורביץ: כ-300 עובדים.

משה גפני: אתם יכולים לנהל משא ומתן עם העובדים?

דוד הורביץ: לא. הוועד שלהם הוא הוועד של הבינלאומי.

משה גפני: ההנהלה שלכם היא ההנהלה שלהם?

דוד הורביץ: אנחנו כפופים להנהלה שלהם כי הם עובדים מולם.

רונית תירוש: בהלימה.

משה גפני: תודה רבה.

משה גפני: בנק אוצר החייל.

משה גפני: יש מישהו?

דן טראוב: כן.

דן טראוב: אני סמנכ"ל בכיר, מנהל חטיבת המשאבים ובין היתר גם משאבי אנוש.

משה גפני: כמה עובדים יש בבנק אוצר החייל?

דן טראוב: 920 עובדים בבנק אוצר החייל מתוכם כ-650 קבועים והיתר עובדים זמניים.

דן טראוב: אין לנו עובדים ארעיים אלא עובדים זמניים.

דן טראוב: הבנק נרכש בשנת 2006 ועד אז הוא היה נשלט על ידי בנק הפועלים.

דן טראוב: בנק אוצר החייל מנהל במשך כל השנים מדיניות שכר נפרדת והוא לא צמוד לא לשכר של בנק.

דן טראוב: לאורך כל השנים ניהלנו משאים ומתנים עם הוועדים ועשינו את זה מדי שנה ללא הצמדה לשום בנק.

משה גפני: ועד העובדים שלכם הוא כמו בבנק אגודת פועלי ישראל?

דן טראוב: הוא ועד עובדים נפרד.

משה גפני: והמשא ומתן שלכם הוא נפרד.

דן טראוב: כן.

יצחק נעמן: זה הכל סלט.

קריאה: המשא ומתן נפרד.

משה גפני: אתם בהנהלת בנק אוצר החייל מנהלים משא ומתן על השכר ועל תנאי השכר עם ועד העובדים שלכם?

דן טראוב: עם ועד העובדים שלנו אנחנו מנהלים את המשא ומתן השוטף.

משה גפני: למה כאשר הבנק הבינלאומי שובת גם אצלכם שובתים?

דן טראוב: התזמון הוא כזה שבבנק אוצר החייל הוכרז על סכסוך עבודה.

דן טראוב: עד 30 במאי היינו בשקט תעשייתי.

דן טראוב: למעשה הוכרז סכסוך עבודה, אם אני זוכר נכון, כעשרה ימים לפני סיום השקט התעשייתי.

דן טראוב: בפועל התחיל הסכסוך והעיצומים ב-4 ביוני.

דן טראוב: במקביל ובתהליך ובאיזשהו שלב גם ועד העובדים של הבינלאומי נכנס לסכסוך.

דן טראוב: בסופו של דבר כל קבוצת הבינלאומי מצאה את עצמה בסכסוך כאשר למעשה כל ועד מנהל מבחינתנו את המשא ומתן בנפרד מול ההנהלה שלו ומול הדירקטוריון שלו.

משה גפני: ועד העובדים של הבנק הבינלאומי.

חנוך לבנה: אני חושב שהדוגמה שראיתם כאן היא הדוגמה של מה שמביא לשביתה ולשביתה כזאת ארוכה.

חנוך לבנה: תראו, 11 ימים הוא לא דבר פעוט כאשר בנק שובת בישראל ולא קרה דבר כזה.

חנוך לבנה: מנכ"ל במשך חודשיים וחצי לא מדברת אתנו ואחרי ארבעה ימי שביתה היא מדברת במשך שעה וחצי.

חנוך לבנה: אתמול הייתה פגישה אחרי שהנהלת הבנק פנתה לבית הדין וקיבלה תשובה ברורה וסגורה מבית הדין שאמרה שזוהי שביתה כדין, הסיבות ראויות, הנסיבות כלכליות, היא מידתית.

חנוך לבנה: היא קיבלה תשובה ובית הדין הורה להנהלה לנהל אתנו דיון אינטנסיבי בתוך שביתה.

חנוך לבנה: לראשונה קרא לנו יושב ראש הדירקטוריון שלא בא לכאן.

חנוך לבנה: אגב, שניהם חברים בפורום בכירי המשק ולשם כנראה הם מגיעים.

חנוך לבנה: זה גם סוג של איגוד מקצועי.

שלי יחימוביץ': זה הפורום שמגן עכשיו החברה.

חנוך לבנה: כן.

חנוך לבנה: מה אמר לנו יושב דירקטוריון הבנק ביום העשירי לשביתה כאשר כל כך הרבה לקוחות סובלים?

חנוך לבנה: שבנק ישראל אומר את מה שהוא אומר וכאשר בית הדין מחייב אותו לדבר?

חנוך לבנה: לא אדבר אתכם בעודכם שובתים.

חנוך לבנה: אנחנו אומרים שיש הוראה של בית דין, אבל לא מעניין אותו והוא קם ועוזב.

חנוך לבנה: כשהוא קם ועוזב, הם נזכרים שגם צריך לדווח ויש חוק, אז שולחים את מר יוסי לוי, איש מאוד נכבד, שיעביר אתנו  את הזמן, עד עכשיו בשיחות על מונדיאל, ועכשיו זה כנראה יהיה על הטור דה פרנס.

חנוך לבנה: בארץ מאות אלפי לקוחות נאנקים והעובדים לא מקבלים שכר ונאנקים.

חנוך לבנה: אף אחד לא מדבר ברצינות.

חנוך לבנה: לכאן היו צריכים היום להגיע יושב ראש וגם בעלים.

חנוך לבנה: איפה הם?

חנוך לבנה: איזו תשובה הם נותנים ללקוחות?

חנוך לבנה: בבנק פועלי אגודת ישראל שיושב כאן נציג שלו, אם אתם מתווכחים על העובדות, אמרו כאן דברים שלא יאומנו, יש כמויות עצומות של אנשים שמקבלים שכר מינימום והם אפילו גדולות יותר.

חנוך לבנה: אני חושב שעוברות את קו החצי בבנק פועלי אגודת ישראל, של עובדים, וחלק מהסיבות הם תנאי העבודה, איך יעבדו נשים בבנק פועלי אגודת ישראל שמחייבים אותן לעבוד פעמיים עד שעה 7-8 בערב ואלה אימהות מטופלות בילדים והן לא יכולות אבל כופים עליהן.

חנוך לבנה: את הכל מטאטאים ומסתירים מתחת לשטיח.

חנוך לבנה: דאגתנו ללקוחות והם באים לכאן עם נציגות שעם כל הכבוד לה, אין לה סמכות וכך אנחנו מספטמבר.

חנוך לבנה: אנחנו לא רוצים שביתה.

חנוך לבנה: מספטמבר יושבים בישיבות שהן בדיחה, יושבים לשם הפרוטוקול.

חנוך לבנה: אז גישור?

חנוך לבנה: שייקח עוד שנתיים?

משה גפני: הבנתי.

משה גפני: מה יגרום לכם לסיים את השביתה?

חנוך לבנה: לא במקרה יש שלושה הסכמים שונים ולא כי נועדו יחדיו, באמת לא.

חנוך לבנה: יש סכסוך עבודה באותה קבוצה בנקאית כי הכל היא אותה רוח שנושבת.

חנוך לבנה: רוח שאומרת לפרק מקום עבודה מאורגן וזה אותו בעל בית.

חנוך לבנה: אין כאן חכמות.

חנוך לבנה: מסד, הבנק הרביעי בדרך והוא כבר הודיע על סכסוך.

רונית תירוש: מה זה לפרק מקום עבודה מאורגן?

משה גפני: לפרק את התארגנות העובדים.

קריאה: את העבודה המאורגנת.

משה גפני: מה יסיים את השביתה?

חנוך לבנה: אמרנו להנהלה שתשב אתנו.

חנוך לבנה: כמו שאמרת, ישב אתנו היושב ראש וידבר אתנו.

חנוך לבנה: ננהל באמת משא ומתן.

חנוך לבנה: אל תתנה תנאים, אל תתחכם אתי.

חנוך לבנה: אני לא מחכה לסוף המשא ומתן.

חנוך לבנה: אני אומר שברגע שהמשא ומתן יתחיל להיות רציני, אנחנו נחזור לעבודה.

משה גפני: מה פירוש המילה הזאת?

חנוך לבנה: שהתחילו לדבר אתנו

חיים אורון: אני חושב שאנחנו עוברים כאן גבול.

משה גפני: אז עוברים.

רונית תירוש: אני מסכימה עם ג'ומס.

משה גפני: מותר לי לעבור.

משה גפני: יש לי חסינות.

חיים אורון: לא, אין לך חסינות.

חיים אורון: אני מציע שניזהר.

משה גפני: תאמין לי שאני נזהר.

משה גפני: קיבלתי הטפת מוסר משלי יחימוביץ ועכשיו אני מקבל הטפת מוסר ממך, אבל בכל אופן אני מתגבר על זה.

משה גפני: תגיד לי מה פירוש המילה רציני.

רונית תירוש: הם רוצים לשבת עם היושב ראש.

רונית תירוש: אתה תקבע שיושב ראש ישב למשא ומתן?

רונית תירוש: זאת לא האינסטנציה האחרונה שמגיעים אליה?

משה גפני: חנוך, מה פירוש המילה רציני?

משה גפני: מה צריך לקרות?

חיים אורון: אני מציע שיאמרו שזה רציני.

חיים אורון: ההסתדרות נאמנה והיא תבוא ותאמר שזה רציני.

חיים אורון: גמרנו.

חיים אורון: יש הסכם, שולחן עגול, אתה מאוד סומך עליו וגם אני.

חיים אורון: שתבוא ההסתדרות ותאמר שזה רציני.

חיים אורון: לא הוא ולא הוא אלא ההסתדרות תגיד.

יונה גולדשלגר: נמצא כאן יושב ראש ועד המנהלים שגם הוא רוצה לומר את דברו.

משה גפני: בסדר.

משה גפני: מה שאתה אומר, אתם מוכנים לסיים את השביתה ברגע שהמשא ומתן יהיה בדרג הבכיר ביותר ורציני.

שלי יחימוביץ': שיפסיקו לדבר אתם על המונדיאל.

משה גפני: מה היה במונדיאל, שהיה צריך לדבר על זה?

משה גפני: יושב ראש ועד המנהלים, בבקשה.

יונה גולדשלגר: צהרים טובים.

יונה גולדשלגר: כבוד היושב ראש, אני רוצה להציג את עצמי.

יונה גולדשלגר: שמי יונה גולדשלגר ואני עובד למעלה מ-45 שנים בבנק.

יונה גולדשלגר: כ-35 שנים אני מנהל מורשה חתימה ואני עומד במצב שאני בתדהמה מוחלטת.

יונה גולדשלגר: כל מה שאמר חברי חנוך נכון אבל לא מבטא את כל המצב.

יונה גולדשלגר: המצב הוא שאנחנו כמנהלים קודם כל הכרזנו שביתה.

יונה גולדשלגר: למען הפרוטוקול, הראשונים שהכריזו היו בנק אוצר החייל, אחר כך אנחנו ואחר כך הפקידים.

יונה גולדשלגר: אנחנו גם הראשונים ששבתנו ושבתנו יום אחד כאזהרה.

יונה גולדשלגר: אני רוצה לקצר ולא להלאות אותך בפרטים.

יונה גולדשלגר: אני רוצה לומר ששלחנו מכתב דרישות בינואר ולא קיבלנו תשובה עד היום.

יונה גולדשלגר: לפני שקיבלנו את זכות השביתה, שלחנו מכתב עם פרטים ואמרנו בואו ניפגש ונגיע לאיזשהו הסכם.

יונה גולדשלגר: פנינו למר יוסי לוי – למעלה היה לנו קשה להגיע – וביקשנו שנעשה הכל כדי שלא נפגע בנו ולא נפגע בציבור הלקוחות שהוא מקור לחמנו.

יונה גולדשלגר: אנחנו לא רוצים לשבות.

יונה גולדשלגר: מה שנאמר לנו על ידי עורך דין פינברג הנכבד שלשום, ואתמול על ידי יושב ראש הדירקטוריון שזכינו לדבר אתו היה: תעשו מה שאתם רוצים, יש לנו עקרונות ועל העקרונות האלה לא נוותר, תעשו מה שאתם רוצים ותסגרו את הבנק כמה שאתם רוצים.

יונה גולדשלגר: אני רוצה שהציטוט הזה יירשם.

יונה גולדשלגר: אני אחראי עליו במאה אחוזים.

יונה גולדשלגר: אני אומר כאן שכל הוויכוחים וכל הדיונים לא מראים שום רצון מצד ההנהלה להגיע להסכמה.

יונה גולדשלגר: אני אומר לכם שאנחנו מבקשים לחזור אתמול ושלשום לעבודה ושזה יהיה על ידי יד מכוונת.

משה גפני: תודה רבה.

משה גפני: אני עושה הפסקה של עשר דקות.

משה גפני: אני מבקש  את יוסי לוי ואת עורך דין פינברג להיכנס אלי לחדר.

משה גפני: מי מחברי הכנסת שרוצה, יכול גם הוא להיכנס.

משה גפני: הפסקה של עשר דקות.

משה גפני: אני מחדש את הישיבה.

גאלב מג'אדלה: אני רוצה שתשאל את חנוך למה הוא יצא.

משה גפני: שאלתי.

משה גפני: אתה חושב שהייתי מחדש את הישיבה בלי שהייתי שואל אותו למה הוא יצא?

משה גפני: אתה מכיר אותי.

משה גפני: דוד זקן, הפיקוח על הבנקים.

משה גפני: מה עמדת בנק ישראל?

יצחק נעמן: אדוני היושב ראש, גם אנחנו מבקשים את רשות הדיבור.

משה גפני: ועד העובדים של בנק  אגודת פועלי ישראל גם כן כאן?

יצחק נעמן: אנחנו מייצגים אותו.

משה גפני: אצל הדתיים זה תמיד כך.

משה גפני: אתם מקבלים דקה וחצי.

משה גפני: אני לא נכנס למשא ומתן כאן.

יצחק נעמן: לא משא ומתן.

יצחק נעמן: יש לי מה לומר ואני מקווה שאסתפק בדקה וחצי.

יצחק נעמן: אנחנו האחות הקטנה והמכוערת.

יצחק נעמן: אנחנו, אוצר החייל, למעשה האחות הקטנה והמכוערת בתוך הקבוצה.

יצחק נעמן: אני מצטער שאני צריך לומר את הדברים האלה.

יצחק נעמן: אני באמת מתרגש.

יצחק נעמן: אני אף פעם לא הייתי בפורומים מהסוג הזה.

יצחק נעמן: המדינה הכריחה את בנק הפועלים למכור אותנו לבינלאומי ומאז זה נעשה כמו הימים האלה, ט' באב.

יצחק נעמן: כמו שהם הכריחו אותם למכור אותנו לבינלאומי, צריכות להיות שיניים לאנשים האלה כדי לעזור לנו ולהוציא אותנו מהבוץ אליו נכנסנו.

יצחק נעמן: אני ישבתי עם ההנהלה שלי ולהנהלה שלי כן היו שיניים וההנהלה שלי כן נכנסה למשאים ומתנים וכן הסתדרנו.

יצחק נעמן: אנחנו ניהלנו משאים ומתנים ברמות הכי יפות שבעולם, כמו חברים.

יצחק נעמן: בשעתיים סגרנו משאים ומתנים.

יצחק נעמן: מאז שהבינלאומי נכנס, אין יותר משאים ומתנים אלא נראה, נחזור, נגיע, נגיד לכם.

יצחק נעמן: מה שההנהלה של הבינלאומי דורשת מהעובדים, אצלנו כבר קיים שנים.

יצחק נעמן: אצלנו עושים שיווק, עלינו מפקחים מהבוקר עד הערב והאח הגדול משגיח על כל פעולה שלנו.

יצחק נעמן: אנחנו עושים את הדברים ואנחנו עובדים ועושים שני פיצולים.

יצחק נעמן: לנו יש את השכר הכי נמוך במערכת הבנקאית.

יצחק נעמן: סליחה, מסד יותר נמוך מאתנו ואחר כך אנחנו.

יצחק נעמן: בסך הכל כאשר מדברים על משא ומתן, ביקשנו להשוות אותנו ליתר המערכת הבנקאית.

יצחק נעמן: ההנהלה שלנו לא מדברת אתנו אלא רק אומרת מה רוצים.

יצחק נעמן: אני לא אוהב את השביתה, אנחנו אוהבים את הלקוחות שלנו, אני בעצמי מנהל סניף והלקוחות מתקשרים אלי ומשגעים אותי כל יום.

יצחק נעמן: אני מת לגמור את השביתה.

יצחק נעמן: נתנו הפסקה, ניסינו לדבר, עשינו הכל אבל לא קורה כלום.

יצחק נעמן: חבר'ה, אני מבקש מכם, תוציאו אותנו מזה כי מסתכלים עלינו, בנק קטן, של 920 עובדים ואף אחד לא מתייחס אלינו.

יצחק נעמן: כמו שהכנסתם אותנו לבוץ הזה, אני מבקש שתוציאו אותנו ממנו.

יצחק נעמן: תודה.

משה גפני: תודה רבה.

משה גפני: אני מודה לך.

שלמה מולה: אדוני היושב ראש, תראה איזה דברי טעם הוא אמר.

משה גפני: נכון.

משה גפני: בנק ישראל ואחר כך אני מסכם את הדיון.

דוד זקן: אני רוצה לומר במה אנחנו לא ובמה אנחנו כן.

דוד זקן: אנחנו לא בית משפט ולא באים במקומו, ואנחנו גם לא בוררים.

דוד זקן: זה די דומה למצב של הוועדה.

דוד זקן: המפקח על הבנקים בשבוע שעבר קרא לשני הצדדים לסיים את השביתה, לשבת כמה שצריך ולדבר ביניהם.

דוד זקן: בפועל זה לא נעשה אם כי שני הצדדים כיבדו – אפשר לומר כך – את הקריאה של המפקח.

דוד זקן: אחרי שהבנו שזה לא נעשה, הנחינו את הבנק להקים מוקד.

שלמה מולה: בחוק הבנקים שאנחנו העברנו, כתוב ---

משה גפני: שלמה, אני לא מרשה.

משה גפני: אני לא מתכוון להרפות מזה.

משה גפני: שאף אחד לא יחיה באשליה שבגלל שאני נחמד ואומר בדיחות, ואמרתי שאין לנו סמכות, שאני מתכוון לעזוב את העניין הזה.

משה גפני: אני לא מתכוון לעזוב את העניין הזה.

משה גפני: שמעתי כאן בישיבה דברים חמורים ואני לא מתכוון לעזוב את זה.

משה גפני: אין לנו סמכות, אבל יש לנו שיניים.

דוד זקן: המפקח הנחה את הנהלת הבנק להקים מוקד ולתת שירותים חיוניים, למזער סיכונים לבנק ולצמצם עד כמה שאפשר את הפגיעה בלקוחות.

דוד זקן: להבנתנו השופטת קיבלה את העמדה של המפקח והתירה להעסיק משהו כמו סדר גודל של מאה עובדים  על מנת לתת מענה לפנייה הזאת.

דוד זקן: מאה עובדים לא יכולים להחליף 3,000 עובדים או יותר ולתת מענה ללקוחות.

דוד זקן: הציבור נפגע.

דוד זקן: צריך לזכור שיש כאן בנק.

דוד זקן: שני הצדדים, גם ההנהלה וגם העובדים, צריכים להבין שיש כאן בנק והמצב הופך למצב בלתי נסבל.

דוד זקן: אם יש קריאה של הוועדה או רמיזה של הוועדה למנות בורר עם זמן קצוב, בורר שייקבע, כדי להביא את הצדדים לשבת ביניהם, כי גם אנחנו שומעים את אותם דברים מההנהלה ומהעובדים.

דוד זקן: אנחנו שומעים בדיוק את אותם טיעונים, שזה לא מדבר אתי וזה לא יכול להיות ככה.

דוד זקן: כן צריך לשים לזה סוף ואנחנו כן בעד שבורר עם זמן קצוב יהיה, גם אם צריך להכתיב זאת לצדדים.

דוד זקן: אם אתה רוצה לשאול, לנו אין את הסמכות הזאת.

משה גפני: אבל יש לכם סמכות לומר בבית הדין לעבודה משהו.

דוד זקן: כן.

משה גפני: ולפי דעתי אתם עלולים לומר בבית הדין לעבודה כמה דברים מעניינים בדיון הבא, אם זה לא יסתיים.

משה גפני: כך אני מעריך.

גאלב מג'אדלה: לדעתי בכוחך לגמור את זה.

משה גפני: תאמין לי שאני יודע מה אמרתי.

משה גפני: דיברתי עם רוני חזקיהו, דיברתי אתו כמה פעמים.

גאלב מג'אדלה: עלית על נתיב נכון.

משה גפני: אני מבקש לסכם את הדיון.

משה גפני: לפני שאני מסכם אני רוצה לומר לכם שההתרשמות שלי באמת, אני לא מביע את עמדת חברי הוועדה, כל אחד יכול לומר את דעתו, היות אנחנו לא צריכים להצביע, ההתרשמות שלי היא שיש כאן מעבר לסכסוך עצמו של המשא ומתן, תוספות שכר וכל מה שנלווה לעניין הזה, נראה לי שבניגוד לבנקים אחרים או לסכסוכים אחרים, הנהלת הבנק לא לוקחת את זה מדיי ברצינות.

משה גפני: זאת אומרת, זה שלא יושב  יושב-ראש הוועד עם המנכ"לית.

גאלב מג'אדלה: אני בדעתך.

שלי יחימוביץ': גם אני.

משה גפני: זאת ההתרשמות שלי.

משה גפני: עושה לי רושם שיש כאן התרשמות כללית בחדר, אבל אני לא יכול לדבר בשם אף אחד.

משה גפני: אני מסכם את הישיבה, בהסכמת הצדדים.

משה גפני: הדרג הבכיר ביותר של הבנק, יושב ראש הבנק, מנכ"לית הבנק, ישבו באופן מיידי לאחר הישיבה הזאת עם ועדי העובדים ועם ההסתדרות.

משה גפני: לפי דעתי גם עופר עיני צריך להיכנס לעניין כיוון שזה כבר מתחיל להיות משהו שהוא לא בסדר.

משה גפני: לא היה דבר כזה במערכת הבנקאות ואני אומר לכם, להנהלת הבנק, שתדעו לכם שיש לבנק ישראל מה לומר בעניין הזה.

משה גפני: המפקח על הבנקים להערכתי הולך לומר בבית הדין לעבודה.

משה גפני: אני לא חושב שזה יהיה נעים להנהלה ואני לא חושב שזה יהיה נעים למערכת הבנקאית.

משה גפני: תהיה כאן באמת התערבות, מה שאנחנו לא רוצים שיקרה, אבל זה כבר מגיע לשעת חירום בנקאית מבחינת המפקח על הבנקים ואני לא אומר את זה סתם.

משה גפני: יתנהל משא ומתן והמשא ומתן הזה התנהל מיידית והוא יהיה רציני ואז הם יפסיקו את השביתה.

משה גפני: הוא יתחיל עם שביתה.

משה גפני: אני עומד על זה שהוא יתחיל עם שביתה אבל באופן מיידי העובדים יחד עם ההסתדרות, ברגע שאתם רואים, כמו שהצהרתם כאן, וזה יכול להיות בתוך שעה ובתוך שלוש שעות, שהמשא ומתן הוא רציני, תפסיקו את השביתה.

משה גפני: זוהי החלטה שלכם, אבל זה מה שאמרתם כאן.

משה גפני: אני אומר שבסוף הדרך -  אם זה מגיע, יש הצעה של בן אדם ודיברנו על העניין הזה – בהסכמת שני הצדדים, אם יהיו חילוקי דעות שלא יבואו על פתרונם, יהיה מגשר.

משה גפני: הורדתי את זה מסדר היום כי כבר רציתי לומר את שם המגשר ואתם דווקא הייתם מרוצים, אבל אתם לא רוצים, אז אני לא אומר.

משה גפני: הם היו עכשיו עצובים אם הייתי אומר את השם, אבל אני לא אומר כלום.

משה גפני: אני אומר לכם שלא נרפה מהעניין הזה.

גאלב מג'אדלה: אבל אנחנו לא שם.

גאלב מג'אדלה: אנחנו רוצים להתעדכן מיידית.

משה גפני: טוב שאמרת את זה כי זה מה שאני עומד לומר עכשיו.

גאלב מג'אדלה: מיידית מההסתדרות.

גאלב מג'אדלה: ממש שידור חי.

משה גפני: טוב שאמרת.

משה גפני: שידור חי.

משה גפני: אתה רוצה שאני אלך להסתדרות עכשיו?

גאלב מג'אדלה: לא.

משה גפני: לא מספיק שאתה היית.

גאלב מג'אדלה: אני הייתי שם.

גאלב מג'אדלה: אני רוצה שגורם כלשהו יעדכן אותנו מה קורה.

גאלב מג'אדלה: אני רוצה לקבל עדכון באמינות גבוהה מאוד מגורם  נייטרלי.

משה גפני: יוסי לוי, אני מבקש שתיקחו אותנו ברצינות.

יוסי לוי: אני לוקח אתכם במלוא הרצינות אבל אני אומר שוב, כמו שאמרנו לבית המשפט  שאנחנו לא יכולים להסכים שהשביתה תמשיך.

משה גפני: מאה אחוזים.

שלי יחימוביץ': אבל אתם לא קובעים אם תימשך השביתה או לא.

שלי יחימוביץ': ההנהלה לא קובעת אם תהיה שביתה או לא.

שלי יחימוביץ': זאת זכותם של העובדים.

שלי יחימוביץ': אתה לא מכיר את הזכות הזאת?

שלמה מולה: אם אתה רוצה, תבקש שישנו את החוק.

שלמה מולה: אי אפשר לפגוע בזכות השביתה.

שלמה מולה: אי אפשר.

שלמה מולה: הם אמרו שהם מוכנים להפסיק את השביתה כשיתחילו לדבר אתם.

שלי יחימוביץ': אני מציעה לשנות את החוק כך שרק הנהלות יוכלו להכריז על שביתה.

יוסי לוי: אני אומר שכמו שלעובדים יש את זכות השביתה, ההנהלה יכולה לא להסכים.

משה גפני: אני לא מרשה יותר לדבר.

משה גפני: יוסי לוי, אנחנו דיברנו אצלי בחדר.

יוסי לוי: אני אמרתי.

משה גפני: מאה אחוזים שאמרת אבל חזרנו על זה.

משה גפני: אין דרישה כזאת.

משה גפני: תשמע מה שאני אומר לך.

משה גפני: אין דרישה כזאת.

משה גפני: לא יכולה להיות דרישה כזאת.

משה גפני: אמר כאן נציג העובדים ואמר כאן נציג ההסתדרות שברגע שזה יתחיל במשא ומתן, אתם לא באים בידיים נקיות, אתם פשוט לא באים בידיים נקיות.

רונית תירוש: והם באים בידיים נקיות?

משה גפני: רונית, תעשי לי טובה, תני לי לדבר.

משה גפני: אני מבקש שאף אחד לא יפריע.

משה גפני: זאת ההחלטה שלנו.

משה גפני: אתם יכולים לא לכבד אותה.

משה גפני: אתה לא יכול לדרוש בשום פנים ואופן מעובדים להפסיק לשבות ושזה יהיה התנאי לשבת אתם.

משה גפני: ההחלטה שלנו, של הוועדה, היא לשבת למשא ומתן מיידי בדרגים הבכירים ביותר.

משה גפני: הם הודיעו כאן בוועדה שברגע שזה ייכנס למסלול של משא ומתן רציני, לא להחלטות במשא ומתן, הם מפסיקים את השביתה.

משה גפני: זאת ההחלטה שלנו.

משה גפני: מכאן ואילך, אני ביום שני מבקש לקיים דיון בוועדה  על הבנק הבינלאומי.

משה גפני: אני מבקש שתדווחו לי גם ההסתדרות וגם יוסי לוי.

משה גפני: אני מבקש דיווח מחר מה נעשה עם העניין הזה.

משה גפני: תודה רבה.

משה גפני: החלק הזה של הישיבה נעול.

משה גפני: יוסי לוי, אני מבקש שתגיד גם לסמדר ברבר שלא נולדתי אתמול.

משה גפני: שיחליטו מה שהם עושים עכשיו.